આમ તો ભારતમાંથી બહુ જ ઓછા પ્રવાસીઓ કંબોડિયા ફરવા જાય છે. અને જે જાય છે એમના મોટાભાગના કંબોડિયા અને વિયેતનામ આ બે પાસે પાસે આવેલા દેશોનો એકીસાથે પ્રવાસ ખેડી નાંખે છે. જેમાં થોડાંક દિવસો વિયેતનામની રાચરચીલી આભા માટે ફાળવે છે તો દેખાડો દેવા ખાતર બેએક દિવસ કંબોડિયા માટે અનામત રાખે છે. અને કંબોડિયા પહોંચી ત્યાંથી થોડા જ અંતરે આવેલ અંગકોર વાટના વર્ષો જૂના હિંદુ મંદિરોની બાંધણીને જોવા જાય છે. કંબોડિયાના પાટનગર ફનોમ પેન જવાનું તેઓ ટાળે છે. આથી ફનોમ પેનમાં આવેલ ‘ધ નેશનલ મ્યુઝિયમ ઓફ કંબોડિયા’માં સૂતેલા વિષ્ણુ ભગવાનની જે ભવ્ય બ્રોન્ઝની મૂર્તિ છે એ જોવાનું તેઓ ચૂકી જાય છે. આ જ પ્રમાણે આ મ્યુઝિયમમાં છઠ્ઠી સદીમાં ઘડવામાં આવેલ આઠ હાથવાળા વિષ્ણુ ભગવાનનું અદભુત શિલ્પ તેઓ જોઈ નથી શકતા.